Komisijos sprendimas
2004 m. kovo 17 d.
leidžiantis neištrinamais spaudmenimis pateikti nurodytą informaciją ant pašarinių augalų sėklos pakuočių
(pranešta dokumentu Nr. C(2004) 819)
(tekstas svarbus EEE)
(2004/266/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. birželio 14 d. Tarybos direktyvą 6/401/EEB dėl prekybos pašarinių augalų sėkla [1], su paskutiniais pakeitimais, padarytais Direktyva 2003/61/EB [2], ypač į jos 10 straipsnio 1 dalies a punkto paskutinį sakinį,
kadangi:
(1) 1987 m. birželio 2 d. Komisijos sprendimas 87/309/EEB, leidžiantis neištrinamais spaudmenimis pateikti nurodytą informaciją ant tam tikrų rūšių pašarinių augalų sėklos pakuočių [3], buvo iš esmės keletą kartų iš dalies keičiamas [4]. Siekiant aiškumo ir racionalumo minėtas sprendimas turėtų būti kodifikuotas.
(2) Paprastai pašarinių augalų sėkla neturėtų būti pateikiama į rinką, jei jos pakuotės nėra paženklintos oficialia etikete laikantis Direktyvos 66/401/EEB nuostatų.
(3) Vis dėlto gali būti leidžiama neištrinamais spaudmenis pateikti nurodytą informaciją ant pašarinių augalų sėklos pakuočių pagal patvirtintą etiketės pavyzdį.
(4) Javų sėklos atžvilgiu 1980 m. liepos 17 d. Komisijos sprendimu 80/755/EEB dėl leidimo neištrinamais spaudmenimis pateikti nustatytą informaciją ant javų sėklos pakuočių [5] su pakeitimais, padarytais Sprendimu 81/109/EEB [6], leista neištrinamais spaudmenimis pateikti nurodytą informaciją ant javų sėklos pakuočių pagal patvirtintą etiketės pavyzdį laikantis tam tikrų reikalavimų, užtikrinančių, kad už viską bus atsakinga sertifikavimo institucija. Kadangi ta sistema pasirodė esanti naudinga, taikant tuos pačius reikalavimus galėtų būti leista ženklinti pašarinius augalus.
(5) Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybėms narėms leidžiama straipsnio 2 dalyje nustatytomis sąlygomis oficialiai kontroliuojant pateikti nurodytą informaciją neištrinamais spaudmenimis ant pašarinių augalų rūšių, priklausančių "elitinės sėklos" ir "sertifikuotos sėklos" kategorijoms, sėklos pakuočių.
2. Straipsnio 1 dalyje minimas leidimas duodamas taikant šiuos reikalavimus:
a) nurodyta informacija neištrinamais spaudmenimis išspausdinama arba įspaudžiama ant pakuotės;
b) spaudmenų arba spaudo maketas ir spalva atitinka konkrečioje valstybėje narėje naudojamos etiketės pavyzdį;
c) pateikiant nurodytą informaciją, išspausdinama arba įspaudžiama bent jau Direktyvos 66/401/EEB IV priedo A dalies I a punkto 3 ir 3a papunkčiuose nurodyta informacija, jei mėginiai paimami pagal minėtos direktyvos 7 straipsnio 2 dalį, ir informacija išspausdinama arba įspaudžiama oficialiai arba oficialiai prižiūrint;
d) be nurodytos informacijos, kiekviena pakuotė turi oficialiai suteiktą individualų serijos numerį, kurį pakuotes gaminanti firma neištrinamais spaudmenimis turi išspausdinti arba įspausti ant pačios pakuotės; minėtoji firma praneša sertifikavimo institucijai pagamintų pakuočių skaičių, taip pat jų serijos numerius;
e) sertifikavimo institucija registruoja tuo būdu paženklintą sėklos kiekį, taip pat kiekvienos partijos pakuočių skaičių ir turinį bei d punkte nurodytus serijos numerius;
f) sertifikavimo institucija turi teisę tikrinti gamintojo įrašus.
2 straipsnis
Valstybės narės praneša Komisijai reikalavimus, kuriuos taikant jos suteikia 1 straipsnyje minėtą leidimą.
Komisija apie tai praneša kitoms valstybėms narėms.
3 straipsnis
Sprendimas 87/309/EEB panaikinamas.
Nuorodos į panaikintą sprendimą laikomos nuorodomis į šį sprendimą ir skaitomos pagal II priede pateiktą koreliacinę lentelę.
4 straipsnis
Šis sprendimas skirtas valstybėms narėms.
Priimta Briuselyje, 2004 m. kovo 17 d.